b'\n_START_ARTICLE_\nSmith & Wesson SW1911\n_START_SECTION_\nOpis\n_START_PARAGRAPH_\nLeta 2003 je Smith & Wesson na mednarodnem oro\xc5\xbearksem sejmu IWA v N\xc3\xbcrnbergu predstavil svojo razli\xc4\x8dico legendarne pi\xc5\xa1tole Colt M1911, s katero se je pridru\xc5\xbeil mnogim proizvajalcem, ki izdelujejo svoje modele te uspe\xc5\xa1ne pi\xc5\xa1tole. Smith & Wesson se je za ta korak odlo\xc4\x8dil zaradi velike priljubljenosti modela 1911 med \xc5\xa1portnimi strelci po svetu, svojemu produktu pa je dodal nekaj malenkosti, ki naj bi mu zagotovile veliko varnost in posledi\xc4\x8dno priljubljenost na oro\xc5\xbearskem trgu._NEWLINE_Pi\xc5\xa1tola je izdelana iz najbolj\xc5\xa1ih materialov, princip delovanja pa je ostal enak kot je bil pri originalu (Colt-Browningov princip kratkega trzanja cevi). SW1911 uporablja enoredne okvirje kapacitete 8 nabojev, kar je za en naboj ve\xc4\x8d od originala. Osnoven model je v celoti izdelan iz jekla, zaradi \xc4\x8desar njegova skupna masa krepko presega 1 kg. Cev je prav tako izdelana iz najkvalitetnej\xc5\xa1ega jekla in ima desni korak navoja \xc5\xa1estih \xc5\xbelebov in polj v razmerju 1:260 mm._NEWLINE_Na zaklepi\xc5\xa1\xc4\x8du so name\xc5\xa1\xc4\x8deni klasi\xc4\x8dni odprti trito\xc4\x8dkovni merki, zadnji del pa je narebren za la\xc5\xbeje repetiranje oro\xc5\xbeja. Za razliko od originala ima SW1911 tudi pove\xc4\x8dano odprtino za izmet tulcev, kar naj bi pripomoglo k bolj zanesljivemu delovanju. Prav tako spremenjen in pove\xc4\x8dan je izvle\xc4\x8dnik tulcev, ki je za razliko od originala zunanji in opremljen z vzmetjo, kar zagotavlja bolj\xc5\xa1i oprijem praznih tulcev in zanesljivej\xc5\xa1e izvla\xc4\x8denje._NEWLINE_Ogrodje pi\xc5\xa1tole je klasi\xc4\x8dno in v celoti izdelano iz jekla. Dvostranska varovalka je name\xc5\xa1\xc4\x8dena na zadnji del in skupaj s t. i. lastovi\xc4\x8djim repom (avtomatska varovalka, name\xc5\xa1\xc4\x8dena na zadnji del ro\xc4\x8daja, ki se deaktivira \xc5\xa1ele, ko strelec objame ro\xc4\x8daj pi\xc5\xa1tole) skrbi za blokado olaj\xc5\xa1anega skeletoidnega kladivca pri napetem oro\xc5\xbeju. Spro\xc5\xbeilec enojnega delovanja je izdelan iz kovine in ima vgrajen mehanizem za zaustavljanje, s \xc4\x8dimer se onemogo\xc4\x8di prazen hod spro\xc5\xbeilca po spro\xc5\xbeenju. Spro\xc5\xbeilec je olaj\xc5\xa1an s tremi luknjami. Spojnica, ki povezuje ogrodje in zaklepi\xc5\xa1\xc4\x8de je enaka kot pri oroginalu, na isto mesto v ogrodju pa je name\xc5\xa1\xc4\x8den tudi gumb za izmet okvirjev, ki pa je pri SW1911 pove\xc4\x8dan in malce podalj\xc5\xa1an za la\xc5\xbeji doseg. Obloge ro\xc4\x8daja so izdelane iz narezane plastike, na ro\xc4\x8daj pa so name\xc5\xa1\xc4\x8dene s pomo\xc4\x8djo dveh vijakov._NEWLINE_Kon\xc4\x8dna obdelava je na visokem nivoju, pi\xc5\xa1tola pa je zaenkrat na voljo samo v izvedbi \xc4\x8drnega bruniranja.'